Higher education and ethnicity
Authors: Κολλυδάς Κωνσταντίνος 
Published: July 2022

Ο κύριος στόχος της παρούσας διδακτορικής διατριβής είναι διπλός. Πρώτον, διερευνώνται εμπειρικά διαφορές στο ακαδημαϊκό επίπεδο και την πρόοδο μεταξύ των προπτυχιακών σπουδαστών εθνοτικών μειονοτήτων και των Λευκών συνομηλίκων τους στο Ηνωμένο Βασίλειο, όσον αφορά στην πιθανότητα αποφοίτησης με «καλό» βαθμό πτυχίου (άριστα ή λίαν καλώς) και την πιθανότητα εγκατάλειψης. Δεύτερον, υπολογίζεται το μέγεθος των εθνοτικών ανισοτήτων στις μισθολογικές απολαβές στη βρετανική αγορά εργασίας μεταξύ αποφοίτων που γεννήθηκαν στο Ηνωμένο Βασίλειο και ποσοτικοποιείται η συμβολή συγκεκριμένων χαρακτηριστικών στην παρατηρούμενη διαφορά των μισθών. Η έρευνα βασίζεται σε πρόσφατα εκτεταμένα δεδομένα σε ατομικό επίπεδο (individual-level data) φοιτητών και εργαζόμενων. Χρησιμοποιεί μια σειρά από τεχνικές εφαρμοσμένης οικονομετρίας, όπως, μεταξύ άλλων, τη μέθοδο ελαχίστων τετραγώνων (OLS regression), λογιστική παλινδρόμηση, μοντέλα παλινδρόμησης ποσοστιαίων σημείων (quantile regressions), αλγορίθμους αντιπαραβολής και αντιπαραβολής ροπής (matching methods, propensity score matching, inverse probability weighted regression adjustment, κ.ά.), καθώς και πρόσφατα αναδυόμενες τεχνικές σχετιζόμενες με τη μείωση της στατιστικής αμεροληψίας (unobservable selection bias).Όσον αφορά στην πιθανότητα μη ολοκλήρωσης των σπουδών, για πρώτη φορά στη σχετική βιβλιογραφία, η παρούσα διατριβή διακρίνει μεταξύ της υποχρεωτικής εγκατάλειψης των σπουδών (λόγω ακαδημαϊκής αποτυχίας των φοιτητών) και της οικειοθελούς εγκατάλειψης (για προσωπικούς, οικονομικούς ή άλλους λόγους). Με αυτόν τον τρόπο, αναγνωρίζεται ότι μια αποτελεσματική στρατηγική αντιμετώπισης του φαινομένου θα πρέπει να λαμβάνει υπόψη τα αίτια της εγκατάλειψης. Η οικονομετρική ανάλυση της έρευνας παρέχει ισχυρές ενδείξεις ότι οι φοιτητές που προέρχονται από εθνοτικές μειονότητες έχουν, κατά μέσο όρο, μεγαλύτερη πιθανότητα αποτυχίας στην πανεπιστημιακή τους σταδιοδρομία σε σύγκριση με αντίστοιχους Λευκούς μαθητές, ακόμη και αφού ληφθεί υπόψη ένα ευρύ φάσμα κοινωνικο-δημογραφικών και πανεπιστημιακών χαρακτηριστικών. Το πιο ανησυχητικό αποτέλεσμα είναι ότι οι Μαύροι Αφρικανοί (Black African) φοιτητές έχουν σχεδόν διπλάσια πιθανότητα (7,1%) από τους Λευκούς συνομηλίκους τους (3,8%) να αποτύχουν στο πανεπιστήμιο. Αντίθετα, οι Λευκοί φοιτητές τείνουν περισσότερο να εγκαταλείψουν οικειοθελώς την τριτοβάθμια εκπαίδευση από ό,τι οι εθνικές μειονότητες, αν και οι σχετικές διαφορές είναι μικρότερες από αυτές που αφορούν στην ακαδημαϊκή αποτυχία. Η πιθανότητα απόκτησης πτυχίου «καλής» τάξης (άριστα ή λίαν καλώς) ανέρχεται σε 76,2% για τους Λευκούς φοιτητές και η διαφορά σε σχέση με τις εθνοτικές μειονότητες κυμαίνεται, κατά μέσο όρο, από 4,3 ποσοστιαίες μονάδες (για τους φοιτητές με μικτό εθνικό υπόβαθρο) έως 15,1 ποσοστιαίες μονάδες (για τους Μαύρους Αφρικανούς φοιτητές). Οι διαφορές στην ακαδημαϊκή επίδοση μεταξύ των εθνοτήτων παραμένουν εντυπωσιακά υψηλές σε όλους τους τύπους πανεπιστημιακών ιδρυμάτων και σε όλα τα επίπεδα κοινωνικοοικονομικής τάξης, υποδηλώνοντας ότι η παρατηρούμενη ανεπαρκής επίδοση των εθνοτικών μειονοτήτων αποτελεί ένα διάχυτο ζήτημα στη Βρετανική ανώτατη εκπαίδευση.Σχετικά με το δεύτερο στόχο της διατριβής, ένα βασικό συμπέρασμα είναι ότι αποκτώντας πανεπιστημιακή εκπαίδευση δε συνεπάγεται εξάλειψη των εθνικών μισθολογικών ανισοτήτων στην Βρετανική αγορά εργασίας. Για τους Μαύρους άνδρες κατόχους πτυχίων, η εμπειρία στην αγορά εργασίας είναι πιο απογοητευτική, καθώς οι μισθολογικές τους «κυρώσεις» (δηλαδή, οι διαφορές των μισθών τους σε σύγκριση με Λευκούς εργαζόμενους ιδίων χαρακτηριστικών και ακαδημαϊκού υποβάθρου) βρίσκονται σε υψηλότερα επίπεδα (16,7%) από εκείνες των Μαύρων γυναικών (4,5%) και των άλλων εθνοτικών ομάδων. Η ανάλυση αποκαλύπτει, επίσης, ότι ο επαγγελματικός διαχωρισμός μεταξύ εθνοτήτων και η μικρότερη μέση χρονική παραμονή των εθνοτικών μειονοτήτων σε μια επιχείρηση συγκριτικά με τους Λευκούς εργαζόμενους αποτελούν τους κύριους καθοριστικούς παράγοντες των μισθολογικών διαφορών που σχετίζονται με τα παρατηρούμενα χαρακτηριστικά (observed characteristics). Αν και είναι δύσκολο να ποσοτικοποιηθεί και να διαχωριστεί το μέγεθος των φυλετικών διακρίσεων (racial discrimination) από άλλους απαρατήρητους παράγοντες για τους οποίους δεν υπάρχουν δεδομένα (αλλά οι οποίοι επηρεάζουν το επίπεδο των μισθών), εφαρμόζοντας μια νέα οικονομετρική μέθοδο που αντιμετωπίζει εν μέρει την επιλογή σε μη παρατηρήσιμους καθοριστικούς παράγοντες (unobservable selection), η έρευνα εντοπίζει ισχυρές ενδείξεις φυλετικών διακρίσεων, ιδιαίτερα κατά των Μαύρων και Ασιατών ανδρών. Αποκαλύπτει, δε, ότι οι εθνοτικές ποινές επιδεινώνονται με την ηλικία και στα δύο φύλα, υπονοώντας ότι ορισμένοι μηχανισμοί ενδογενείς στην αγορά εργασίας (όπως, για παράδειγμα, πιθανές αποκλίσεις στις διαδικασίες προαγωγής, η ανισομερής πρόσβαση σε προγράμματα ειδικής κατάρτισης/εκπαίδευσης εντός των επιχειρήσεων και ο μέσος χρόνος που απαιτείται για την εύρεση εργασίας, που με τη σειρά του επηρεάζει τη συνολική εμπειρία των εργαζομένων) θα πρέπει να εξηγεί, τουλάχιστον εν μέρει, τα παραπάνω αποτελέσματα.Τα ευρήματα της συγκεκριμένης διδακτορικής έρευνας θα βοηθήσουν τους υπεύθυνους χάραξης πολιτικής να κατανοήσουν καλύτερα τους μηχανισμούς που παράγουν διαφορετικά ακαδημαϊκά αποτελέσματα στον πανεπιστημιακό κλάδο και ανισότητες στην αγορά εργασίας και να δρομολογήσουν στοχευμένες στρατηγικές για κάθε εθνοτική ομάδα. Σε αυτό το πλαίσιο, προτείνονται συγκεκριμένες στρατηγικές που εκτιμάται ότι θα αμβλύνουν τα εμπόδια που αντιμετωπίζουν οι εθνοτικές μειονότητες στην τριτοβάθμια εκπαίδευση και στην αγορά εργασίας του Ηνωμένου Βασιλείου.